NEUVOSTON LAUSUNTO, annettu 8 päivänä helmikuuta 1999, Yhdistyneen kuningaskunnan vakausohjelmasta kaudelle 1997-1998-2003-2004



Virallinen lehti nro C 068 , 11/03/1999 s. 0005 - 0006



NEUVOSTON LAUSUNTO, annettu 8 päivänä helmikuuta 1999, Yhdistyneen kuningaskunnan vakausohjelmasta kaudelle 1997-1998-2003-2004 (1999/C 68/04) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97 (1) sekä erityisesti sen 9 artiklan 1 ja 2 kohdan, ottaa huomioon komission suosituksen, kuultuaan talous- ja rahoituskomiteaa, ON ANTANUT TÄMÄN LAUSUNNON: Neuvosto tarkasteli 8 päivänä helmikuuta 1999 Yhdistyneen kuningaskunnan vakausohjelmaa kaudelle 1997-1998-2003-2004. Ohjelman mukaan talousarvio tulisi olemaan 0,8 prosenttia ylijäämäinen suhteessa vuosien 1998-1999 bruttokansantuotteeseen ja julkinen talous lähes tasapainossa ohjelman jäljellä olevina vuosina. Neuvosto katsoo olevan asianmukaista, että ohjelmassa keskitytään kokonaistalouden vakauden ylläpitämiseen talousarvion vakauttamisen vahvistamisen ja jatkuvan rakenneuudistuksen tuella. Neuvosto katsoo lisäksi, että ohjelma on täysin sopusoinnussa talouspolitiikan laajojen suuntaviivojen kanssa. Ohjelma perustuu kokonaistalouden ennusteeseen, jonka mukaan voimakkaaseen kotimaiseen kysyntään perustuvan kasvun viime vuosina tapahtuneen heikentymisen vuoksi johti siihen, että bruttokansantuotteen reaalikasvu on 1-1½ prosenttia vuonna 1999, mutta kasvun odotetaan elpyvän 2¾-3¼ prosenttiin vuonna 2001 ja pysyvän sillä tasolla sen jälkeen. Neuvosto panee merkille, että kasvuskenaario vaikuttaa realistiselta ja toteaa, että korkeimmat kasvuennusteet perustuvat muun muassa hallituksen työvoimapolitiikan onnistumiseen ja siihen, että työttömyysastetta pystytään kestävällä tavalla vähentämään. Lisäksi varovaisuussyistä ohjelman julkisen talouden ennusteiden perustana on maltillinen kasvuennuste. Neuvosto panee merkille hallituksen sitoutumisen rahapolitiikan tiukkaan toteuttamiseen budjettipolitiikan tuella, jotta saataisiin aikaan vakaampi kasvukehitys. Yhdistynyt kuningaskunta täyttää edelleen inflaatiota koskevan lähentymiskriteerin tietyllä liikkumavaralla. Neuvosto toteaa, että rahapolitiikka, jonka mukaan inflaatiolle on asetettu tavoite, ja se, että operationaalinen vastuu korkojen muuttamisesta on annettu Englannin pankille, on ollut tärkeä edellytys alhaisen inflaation saavuttamisessa. Inflaation odotetaan pysyvän alhaisena, ja kotimaista alkuperää oleva inflaatiopaine alenee lähiaikoina. Neuvosto kehottaa Yhdistynyttä kuningaskuntaa saavuttamaan inflaatiotavoitteensa ennustekaudella. Kannustuksena todetaan, että tällainen tulos on todennäköisesti EKP:n hintavakauden määritelmän mukainen. Yhdistynyt kuningaskunta on jonkin aikaa täyttänyt lähentymiskriteerin pitkien korkojen osalta. Tämä korostaa markkinoiden osoittamaa luottamusta Yhdistyneen kuningaskunnan vakautta korostavaan kokonaistalouspolitiikkaan. On kuitenkin liian varhaista todeta, että tämä politiikka olisi vielä vähentänyt valuuttakurssien volatiliteettia. Tämän vuoksi neuvosto suosittelee, että Yhdistynyt kuningaskunta jatkaa tämän politiikan toteuttamista taatakseen valuuttakurssien vakauden, jonka puolestaan pitäisi vahvistaa vakaata taloudellista ympäristöä. Neuvosto panee merkille ohjelman julkista taloutta koskevat tavoitteet ja odotukset niiden saavuttamisesta vuosiin 2003-2004 ulottuvalla ohjelmakaudella. Se toteaa tyytyväisenä, että julkisen talouden ennakoidaan olevan lähellä tasapainoa ohjelmakaudella ja siten täyttävän vakaus- ja kasvusopimuksen keskipitkän ajan vaatimukset. Tämä julkista taloutta koskeva tavoite aiotaan saavuttaa ilmoitetulla veropolitiikalla, joka hieman nostaa tulojen suhdetta bruttokansantuotteeseen ohjelmakaudella suhteen pysyessä Euroopan unionin keskiarvon alapuolella, sekä noudattamalla tiukkoja keskipitkän ajan julkisen hallinnon menoja koskevia suunnitelmia. Neuvosto pitää myönteisenä julkisten investointien osuuden nousemista bruttokansantuoteessa kokonaismenojen rajoissa. Se toteaa myös, että ministeriöiden kolmivuotisiin määrärahoihin siirtymisen pitäisi helpottaa varmistamaan, että suhdannekierron aikana säilytetään luja julkisen talouden tilanne. Neuvosto toteaa, että Yhdistyneen kuningaskunnan julkisyhteisöjen bruttovelkasuhteen odotetaan laskevan alle 50 prosentin vuosina 1998-1999. Neuvosto on tyytyväinen bruttovelkasuhteen suunniteltuun laskemiseen alle 40 prosentin suhteessa bruttokansantuoteeseen vuosiin 2003-2004 mennessä. Neuvosto on tyytyväinen ohjelmaan sisältyviin rakenneuudistuksiin. Se toteaa tyytyväisenä, että ohjelman painopiste on näissä uudistuksissa yhdessä kokonaistalousuudistusten ja julkista taloutta koskevien uudistusten kanssa. Erityisesti työmarkkinauudistusten olisi perustuttava aikaisempiin uudistuksiin, jotka ovat taanneet sen, että Yhdistyneen kuningaskunnan työttömyysaste on paljon Euroopan unionin keskiarvoa alempi. (1) EYVL L 209, 2.8.1997, s. 1.